TARYBOS SPRENDIMAS
2009 m. spalio 19 d.
dėl Tarptautinės atsinaujinančios energijos agentūros (IRENA) statuto pasirašymo Europos bendrijos vardu
(2009/806/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 175 straipsnio 1 dalį ir 300 straipsnio 2 dalies pirmą pastraipą,
atsižvelgdama į Komisijos pasiūlymą,
kadangi:
(1)
2009 m. sausio 26 d. Bonoje įvykusioje steigiamojoje konferencijoje Tarptautinės atsinaujinančios energijos agentūros statutą (1) (toliau - Statutas) pasirašė septyniasdešimt penkios valstybės, įskaitant dvidešimt ES valstybių narių.
(2)
Pagal Statutą Tarptautinės atsinaujinančios energijos agentūros (IRENA) tikslas - „skatinti, kad būtų plačiai ir dažniau pasirenkami ir tvariai naudojami visų rūšių atsinaujinantieji energijos ištekliai, atsižvelgiant į nacionalinius ir vidaus prioritetus ir naudą, gaunamą derinant atsinaujinančiųjų energijos išteklių ir efektyvaus energijos vartojimo priemonių naudojimo galimybes, ir į atsinaujinančiųjų energijos išteklių, kuriuos pasirenkant tausiau naudojami gamtos ištekliai ir stabdomas miškų, ypač atogrąžų, naikinimas, taip pat dykumėjimas ir biologinės įvairovės nykimas, reikšmę aplinkos apsaugai; klimato apsaugai; ekonomikos augimui ir socialinei sanglaudai, įskaitant skurdo mažinimą ir tvarų vystymąsi; galimybėms naudotis energijos ištekliais ir energijos tiekimo saugumui; regionų vystymuisi ir kartų atsakomybei“.
(3)
Sritys, kurioms taikomas Statutas, priskiriamos tiek Europos bendrijos, tiek valstybių narių kompetencijai. Tam tikros Statuto nuostatos gali turėti įtakos tvarkai, nustatytai Bendrijos teisės aktuose, susijusiuose su aplinka ir energetika.
(4)
Atsižvelgiant į tai, kad Statutas įsigalios tik trisdešimtą dieną nuo dienos, kai bus deponuotas dvidešimt penktas ratifikavimo dokumentas, ir kad Statutą galima pasirašyti iki tos dienos, jis turėtų būti pasirašytas Europos bendrijos vardu pagal jo XIX straipsnio A dalį. 2009 m. sausio 26 d. įvykusios agentūros IRENA steigiamosios konferencijos metu buvo sudaryta parengiamoji komisija (2). Pagal Rezoliucijos, kuria įsteigiama IRENA parengiamoji komisija ir kuri buvo priimta agentūros IRENA steigiamosios konferencijos metu, 3 punktą, parengiamąją komisiją sudaro po vieną visų Statutą pasirašiusių šalių atstovai. Parengiamosios komisijos tikslas - užtikrinti, kad agentūra IRENA būtų įkurta greitai ir veiksmingai, taip pat būtų sudaryta laikina darbo programa ir biudžetas. Manoma, kad naudinga nuo pasirašymo dienos visapusiškai dalyvauti agentūros IRENA veikloje. Todėl Bendrija turėtų būti atstovaujama IRENA parengiamojoje komisijoje ir dalyvauti jos veikloje nuo pat pasirašymo,
NUSPRENDĖ:
1 straipsnis
Tarybos pirmininkas įgaliojamas paskirti asmenį (-is), įgaliotą (-us) Europos bendrijos vardu pasirašyti 2009 m. sausio 26 d. Bonoje įsteigtos Tarptautinės atsinaujinančios energijos agentūros statutą.
2 straipsnis
Pasirašiusi šį dokumentą, Bendrija bus atstovaujama IRENA parengiamojoje komisijoje, kurią įsteigė agentūros IRENA steigiamoji konferencija.
Priimta Liuksemburge 2009 m. spalio 19 d.